TV2 mener at vide, at Tricked Esport præsenterer en dansk esportsliga onsdag, og den danske esportsorganisation har da også indkaldt til pressebreifing.

Skrevet af Daniel Winther Pedersen – daniel@esm.dk

Hvis TV2 har sine kilder i orden, bliver der onsdag præsenteret en dansk esports-Superliga, som den danske esportsorganisation Tricked eSport står bag.

TV2 erfarer, at det bliver en Superliga i FIFA, hvor de bedste danske FIFA-spillere skal dyste mod hinanden på ugentlig basis.

Artiklen fortsætter under reklamen…





Tricked eSport, der er ejet af Seier Capital med Lars Seier Christensen bag det navn, har allerede den regerende verdensmester tilknyttet i form af Mohamad Al-Bacha.

En af verdensmesterens største konkurrenter i den danske liga, hvis han da skal deltage i den, bliver uden tvivl August “Agge” Rosenmeier.

Og den tidligere danske verdensmester mener, at det er yderst positivt, hvis der kommer en dansk Superliga i FIFA.

“Jeg synes, det er et fantastisk og et essentielt step for dansk FIFA og esport. Det, alle FIFA-spillere har drømt om, er ved at blive en realitet, siger August “Agge” Rosenmeier til TV 2 SPORT.

Rosenmeier håber videre, at de danske Superliga-klubber har tænkt sig at gå ind i esport i form af netop FIFA-spillere.

“Det bliver taget til et helt nyt niveau, hvis Superliga-klubberne går ind i det. Her tænker jeg primært på det kommercielle niveau, men også niveauet for FIFA-spillerne i Danmark. Konkurrencen vil stige, og flere mennesker vil måske tænke på FIFA som en potentiel levevej frem for passion og hyggeting med vennerne,” siger August “Agge” Rosenmeier til TV2 Sport.

Esportsmagasinet erfarer, at flere af de danske Superligaklubber allerede nu pønser på at gå ind i esport og dermed følge i fodsporrene på FCK og OB.

Få alle detaljerne om den nye FIFA-liga her.